## Poslovnik o radu Povjerenstva Vlade Republike Hrvatske za granice jedinica lokalne samouprave

### NN 113/1997 (28.10.1997.), Poslovnik o radu Povjerenstva Vlade Republike Hrvatske za granice jedinica lokalne samouprave

# VLADA REPUBLIKE HRVATSKE

Na temelju članka 29. stavka 2. Zakona o područjima županija, gradova
i općina u Republici Hrvatskoj ("Narodne novine", broj 10/97), Vlada Republike
Hrvatske je na sjednici održanoj 23. listopada 1997. godine, donijela

## **POSLOVNIK**

### **O RADU POVJERENSTVA VLADE REPUBLIKE HRVATSKE ZA GRANICE JEDINICA LOKALNE SAMOUPRAVE**

Članak 1.

Ovim Poslovnikom uređuje se postupak za rješavanje sporova o granicama
općina i gradova pred Povjerenstvom Vlade Republike Hrvatske za granice
jedinica lokalne samouprave (u daljnjem tekstu: Povjerenstvo).

Članak 2.

Postupak radi utvrđivanja ili izmjene postojećih granica mogu pokrenuti
općina ili grad.

Postupak pred Povjerenstvom može se pokrenuti ukoliko granice između
jedinica lokalne samouprave ne budu utvrđene na način propisan Zakonom
o područjima županija, gradova i općina u Republici Hrvatskoj ("Narodne
novine", broj 10/97).

Članak 3.

Pisani prijedlog za pokretanje postupka pred Povjerenstvom (u daljnjem
tekstu: prijedlog), mogu podnijeti načelnik općine ili gradonačelnik (u
daljnjem tekstu: predlagatelji).

Uz prijedlog, prijedlagatelj je dužan Povjerenstvu dostaviti svu pisanu
dokumentaciju koja se odnosi na predmet spora, a naročito: katastarski
plan, kartografski prikaz spornog područja, očitovanje općinskog, odnosno
gradskog vijeća o granici, te drugu dokumentaciju koja se odnosi na predmet
spora.

Članak 4.

Ukoliko prijedlog sadrži takove nedostatke da se po njemu ne može postupiti,
odnosno ukoliko dokumentacija uz prijedlog ne bude pribavljena i dostavljena
u skladu s ovim Poslovnikom, Povjerenstvo će pozvati predlagatelja da u
određenom roku otkloni nedostatke.

Ukoliko predlagatelj ne otkloni uočene nedostatke u prijedlogu, odnosno
ukoliko je prijedlog podnijela neovlaštena osoba, Povjerenstvo će zaključkom
odbaciti prijedlog.

Članak 5.

Nakon što zaprimi prijedlog, Povjerenstvo će isti dostaviti drugoj stranci,
te odrediti primjeren rok radi očitovanja na navode iznijete u prijedlogu.

Članak 6.

Povjerenstvo radi na sjednicama.

Na sjednicu Povjerenstva pozvat će se predlagatelj i druga stranka radi
očitovanja o predmetu spora.

Sjednice Povjerenstva su javne.

Povjerenstvo može odlučiti da se s pojedine sjednice isključi javnost.

Članak 7.

Povjerenstvo će, radi razrješenja spora, razmotriti cjelokupnu dostavljenu
dokumentaciju, saslušati stranke, te po potrebi izvršiti očevid na terenu.

Članak 8.

Povjerenstvo može održati sjednicu i izvan svoga sjedišta, ukoliko ocijeni
da će to pridonijeti bržem i kvalitetnijem razrješenju predmeta spora.

O održavanju sjednice izvan sjedišta Povjerenstvo je dužno pravodobno
obavijestiti stranke.

Članak 9.

Pozivi na sjednicu dostavljaju se strankama najmanje osam dana prije
održavanja sjednice.

U pozivu treba biti naveden datum, sat i mjesto održavanja sjednice.

Poziv mora sadržavati i upute koja je dokazna sredstva, odnosno dokumentaciju
nužno predočiti na sjednici.

U hitnim slučajevima stranke se može pozivati telefonom ili telefaksom.

O načinu pozivanja stranaka sastavlja se zabilješka u spis, s kratkim
opisom.

Članak 10.

O radu Povjerenstva vodi se zapisnik.

Zapisnik sa sjednice potpisuju predsjednik i tajnik Povjerenstva.

Zapisnik sa sjednice dostavlja se svim članovima Povjerenstva i strankama
u sporu.

Članak 11.

Povjerenstvo je ovlašteno tijekom postupka poduzimati sve radnje koje
drži nužnima u cilju prikupljanja i pravilnog utvrđivanja činjenica u svezi
predmeta spora.

U tu svrhu, Povjerenstvo pribavlja potrebne podatke i dokumente od nadležnih
tijela državne uprave, pravnih osoba s javnim ovlastima, javnih ustanova,
javnih poduzeća, jedinica lokalne samouprave, odnosno jedinica lokalne
uprave i samouprave.

Tijekom postupka Povjerenstvo može zatražiti od stranaka da u određenom
roku pribave i podnesu isprave ili druge dokaze.

Članak 12.

Svi članovi Povjerenstva ovlašteni su ukazivati na pravna pitanja koja
su od značenja za odlučivanje, a naročito na pitanja koja se odnose na
sadržaj i formu procesnih radnji koje se poduzimaju.

Tajnik Povjerenstva nazočan je sjednicama Povjerenstva, ali bez prava
glasovanja.

Članak 13.

Rokovi koje odredi Povjerenstvo za podnošenje podnesaka ne mogu biti
duži od 30 dana.

Predsjednik Povjerenstva može u osobito opravdanim slučajevima produljiti
rok za izvršenje određenih postupovnih radnji utvrđenih ovim Poslovnikom
ili zaključkom Povjerenstva.

Povjerenstvo će ocijeniti mogu li se uvažiti radnje stranaka poduzete
nakon isteka utvrđenih rokova.

Članak 14.

Prije pokretanja postupka pred Povjerenstvom, predsjednik Povjerenstva
može zatražiti od stranaka u sporu, polaganje predujma troškova za rad
Povjerenstva.

Pri određivanju visine predujma Povjerenstvo će voditi računa o vrijednosti
spora, te o složenosti činjeničnog stanja.

O polaganju i visini predujma Povjerenstvo donosi zaključak uz suglasnost
ministra uprave.

Zaključak o polaganju i visini predujma može se pobijati prigovorom
protiv odluke Povjerenstva.

Članak 15.

U tijeku spora stranke se mogu sporazumjeti o predmetu spora, sporazumno
utvrditi ili izmijeniti granicu.

O postignutom sporazumu stranaka Povjerenstvo će zatražiti očitovanje
predstavničkih tijela jedinica lokalne samouprave.

Kada Povjerenstvo utvrdi da su predstavnička tijela jedinica lokalne
samouprave prihvatila postignuti sporazum, obustavit će postupak.

Ukoliko predstavnička tijela jedinica lokalne samouprave ne prihvate
postignuti sporazum, odnosno ukoliko se u određenom roku ne očituju, Povjerenstvo
će nastaviti postupak.

Članak 16.

Sadržaj sporazuma unosi se u zapisnik.

Sporazum se smatra zaključenim kad stranke, nakon što im je pročitan
zapisnik o zaključenju sporazuma, potpišu zapisnik.

Sporazum se objavljuje u službenom glasniku županije.

Članak 17.

Ukoliko Povjerenstvo ocijeni da je sporazum stranaka u suprotnosti s
načelima utvrđenim Uredbom o Povjerenstvu Vlade Republike Hrvatske za granice
jedinica lokalne samouprave, Povjerenstvo će nastaviti postupak.

Članak 18.

Povjerenstvo može odlučiti da se izvođenje određenih dokaza povjeri
predsjedniku Povjerenstva ili pojedinom članu.

Članak 19.

Za utvrđivanje spornih činjenica Povjerenstvo može odrediti vještačenje.

Stranke su dužne pružiti vještacima sve potrebne obavijesti, te im dati
na uvid sve isprave koje oni zatraže i omogućiti im nesmetani rad.

Kada zaprimi nalaz i mišljenje vještaka, Povjerenstvo će dostaviti njegov
prijepis strankama i omogućiti im da se u roku od 15 dana o njemu pismeno
očituju.

Stranke su ovlaštene pregledati svaku ispravu na koju se vještak u svojem
izvješću poziva.

Nakon što podnese nalaz i da mišljenje, na zahtjev stranaka vještak
može biti saslušan na raspravi.

Stranke se pozivaju na raspravu na kojoj vještak daje svoj nalaz i mišljenje,
te mogu vještacima postavljati pitanja.

Članak 20.

Kad Povjerenstvo utvrdi da je predmet raspravljen tako da se može donijeti
odluka, zaključit će raspravu, te se povući na vijećanje i glasovanje radi
donošenja odluke.

Ukoliko Povjerenstvo tijekom vijećanja i glasovanja, zaključi da je
radi dopune postupka, odnosno radi razjašnjenja pojedinih pitanja, potrebno
ponovno otvoriti raspravu, donijet će o tome zaključak.

Članak 21.

O vijećanju i glasovanju vodi se zapisnik, kojeg potpisuju predsjednik
i svi članovi Povjerenstva.

Zapisnik o vijećanju i glasovanju čuva se u spisu u zatvorenom omotu.

Članak 22.

O predmetu spora Povjerenstvo donosi odluku.

Odluka o predmetu spora donosi se na sjednici natpolovičnom većinom
glasova svih članova Povjerenstva.

Pojedini član Povjerenstva može izdvojiti mišljenje.

Odluku Povjerenstva potpisuju predsjednik i tajnik Povjerenstva.

Članak 23.

Sastavni dijelovi odluke Povjerenstva jesu:

1. naziv Povjerenstva,

2. sastav Povjerenstva, imena i prezimena predsjednika i članova Povjerenstva,

3. naziv stranaka u sporu, te imena i prezimena osoba ovlaštenih za
zastupanje,

4. izreka (dispozitiv),

5. obrazloženje,

6. datum i mjesto donošenja odluke,

7. pouka o pravnom lijeku.

Članak 24.

Predsjednik Povjerenstva izrađuje pisani otpravak odluke, koji se dostavlja
strankama u sporu.

Pisani otpravak odluke izradit će se najkasnije u roku od 30 dana od
dana zaključenja rasprave.

Članak 25.

U roku od 30 dana od primitka odluke svaka stranka može, obavještavajući
o tome drugu stranku, zatražiti od Povjerenstva da u odluci ispravi računske,
pisarske i druge slične pogreške.

Povjerenstvo može na vlastitu inicijativu izvršiti takve ispravke u
roku od 30 dana od dana otpreme odluke.

Ispravak odluke, u pisanom obliku, dostavlja se svim strankama u sporu.

Članak 26.

O pitanjima koja se tiču postupka Povjerenstvo donosi zaključak.

Protiv zaključka nisu dopušteni pravni lijekovi.

Članak 27.

Protiv odluke Povjerenstva nezadovoljna stranka može uložiti prigovor
Vladi Republike Hrvatske u roku od 30 dana od dana dostave odluke Povjerenstva.

Prigovor se dostavlja Vladi Republike Hrvatske putem Povjerenstva.

Prigovor zadržava izvršenje Odluke.

Članak 28.

Povjerenstvo će prigovor izjavljen u roku od strane ovlaštene osobe,
dostaviti drugoj stranci ili strankama u sporu, te im odrediti primjeren
rok za očitovanje.

Ukoliko se stranke ne usprotive prigovoru, Povjerenstvo može i samo
izmijeniti odluku po prigovoru. Protiv izmijenjene odluke nezadovoljna
stranka može podnijeti prigovor.

Ukoliko Povjerenstvo ne izmijeni odluku po prigovoru, Povjerenstvo će
Vladi Republike Hrvatske dostaviti spis na daljnji postupak.

Članak 29.

Ukoliko Vlada Republike Hrvatske ukine odluku Povjerenstva djelomično
ili u cijelosti, te ukoliko vrati predmet na ponovno odlučivanje, Povjerenstvo
će ponovno odlučivati o predmetu spora.

Članak 30.

Odluka Vlade Republike Hrvatske po prigovoru dostavlja se strankama
putem Povjerenstva.

Članak 31.

Ovaj Poslovnik stupa na snagu osmog dana od dana objave u "Narodnim
novinama."

Klasa: 022-03/97-03/96
Urbroj: 5030107-97-2
Zagreb, 23. listopada 1997.

Predsjednik
**mr. Zlatko Mateša,** v. r.

Ostalo, NN 113/1997-1697